LIETUVOS RESPUBLIKOS APLINKOS MINISTRAS

ĮSAKYMAS

DĖL LIETUVOS RESPUBLIKOS APLINKOS MINISTRO 2007 M. SAUSIO 10 D.

ĮSAKYMO NR. D1-23 „DĖL APLINKOSAUGOS SĄLYGŲ VANDENS TELKINIŲ DUGNO VALYMO IR GILINIMO DARBAMS LAIVYBOS REIKMĖMS PATVIRTINIMO“

PAKEITIMO

2018 m. gruodžio 31 d. Nr. D1-1141

Vilnius

1. Pakeičiu Lietuvos Respublikos aplinkos ministro 2007 m. sausio 10 d. įsakymą Nr. D1-23 „Dėl Aplinkosaugos sąlygų vandens telkinių dugno valymo ir gilinimo darbams laivybos reikmėms patvirtinimo“ ir jį išdėstau nauja redakcija:

„LIETUVOS RESPUBLIKOS APLINKOS MINISTRAS

ĮSAKYMAS

DĖL LIETUVOS RESPUBLIKOS APLINKOS MINISTRO 2007 M. SAUSIO 10 D.

ĮSAKYMO NR. D1-23 „DĖL APLINKOSAUGOS SĄLYGŲ VANDENS TELKINIŲ DUGNO VALYMO IR GILINIMO DARBAMS LAIVYBOS REIKMĖMS PATVIRTINIMO“

Vadovaudamasis Lietuvos Respublikos vandens įstatymo 13 straipsnio 3 dalimi,

tvirtinu Aplinkosaugos sąlygas vandens telkinių dugno valymo ir gilinimo darbams laivybos reikmėms (pridedama).“.

2. Pakeičiu nurodytuoju įsakymu patvirtintas Aplinkosaugos sąlygas vandens telkinių dugno valymo ir gilinimo darbams laivybos reikmėms:

2.1. pakeičiu I skyriaus pavadinimą ir jį išdėstau taip:

„I SKYRIUS

BENDROSIOS NUOSTATOS“;

2.2. pakeičiu 2 punktą ir jį išdėstau taip:

„2. Aplinkosaugos sąlygos netaikomos grunto kasimo ir jo tvarkymo darbams jūroje ir jūrų uostų akvatorijose. Šie darbai vykdomi vadovaujantis Aplinkos apsaugos normatyviniu dokumentu LAND 46A-2002 „Grunto kasimo jūrų ir jūrų uostų akvatorijose ir iškasto grunto šalinimo taisyklės“, patvirtintu Lietuvos Respublikos aplinkos ministro 2002 m. vasario 26 d. įsakymu Nr. 77 „Dėl Aplinkos apsaugos normatyvinio dokumento LAND 46A-2002 „Grunto kasimo jūrų ir jūrų uostų akvatorijose ir iškasto grunto šalinimo taisyklės“ patvirtinimo“.“;

2.3. pakeičiu 3 punktą ir jį išdėstau taip:

„3. Aplinkosaugos sąlygose vartojamos sąvokos:

3.1. gilinimo darbai – grunto kasimas gilinant esamus arba įrengiant naujus vidaus vandenų kelius, uostus, prieplaukas;

3.2. grunto tikslingas panaudojimas – vykdant Valymo ar Gilinimo darbus iškasto grunto panaudojimas statybos tikslams, žemės ūkio ar pramonės poreikiams, aplinkos būklės pagerinimui ir kitiems tikslams;

3.3. grunto tvarkymas – vykdant Valymo ar Gilinimo darbus iškasto grunto gramzdinimas (kai gruntas paliekamas vandens telkinyje) arba sandėliavimas sausumoje;

3.4. projektinis uosto, prieplaukos gylis ir plotis – projekte nustatytas minimalus uosto, prieplaukos gylis ir plotis, užtikrinantis atitinkamos grimzlės ir atitinkamo pločio laivų įplaukimą;

3.5. projektinis vidaus vandenų kelio gylis ir plotis – projekte nustatytas minimalus vidaus vandenų kelio gylis ir plotis, užtikrinantis atitinkamos grimzlės ir atitinkamo pločio laivų praplaukimą;

3.6. valymo darbai – vandens telkinio dugne susikaupusių nuosėdų iškasimas, siekiant atstatyti projektinį vidaus vandenų kelių, uostų, prieplaukų gylį ir/ar plotį;

3.7. vidaus vandenų kelio projektinis vandens lygis – vandens lygis, nustatytas pagal minimalų 95 % tikimybės paros vidutinį vandens lygį, išmatuotą vandens matavimo stotyse.“;

2.4. pakeičiu 4 punktą ir jį išdėstau taip:

„4. Kitos Aplinkosaugos sąlygose vartojamos sąvokos atitinka sąvokas, apibrėžtas Lietuvos Respublikos planuojamos ūkinės veiklos poveikio aplinkai vertinimo įstatyme, Lietuvos Respublikos vidaus vandenų transporto kodekse, Lietuvos Respublikos saugomų teritorijų įstatyme.“;

2.5. pakeičiu II skyriaus pavadinimą ir jį išdėstau taip:

„II SKYRIUS

Aplinkosaugos sąlygos“;

2.6. pripažįstu netekusiu galios 6 punktą;

2.7. pakeičiu 7 punktą ir jį išdėstau taip:

„7. Kai planuojami Gilinimo darbai gali daryti poveikį „Natura 2000“ teritorijoms, turi būti nustatytas Gilinimo darbų poveikio reikšmingumas šioms „Natura 2000“ teritorijoms, vadovaujantis Planų ar programų ir planuojamos ūkinės veiklos įgyvendinimo poveikio įsteigtoms ar potencialioms „Natura 2000“ teritorijoms reikšmingumo nustatymo tvarkos aprašu, patvirtintu Lietuvos Respublikos aplinkos ministro 2006 m. gegužės 22 d. įsakymu Nr. D1-255 „Dėl Planų ar programų ir planuojamos ūkinės veiklos įgyvendinimo poveikio įsteigtoms ar potencialioms „Natura 2000“ teritorijoms reikšmingumo nustatymo tvarkos aprašo ptvirtinimo“.“;

2.8. pakeičiu 8 punktą ir jį išdėstau taip:

„8. Paukščių apsaugai svarbiose teritorijose, kurios Paukščių apsaugai svarbių teritorijų sąraše, patvirtintame Lietuvos Respublikos aplinkos ministro 2014 m. kovo 14 d. įsakymu Nr. D1-281 „Dėl paukščių apsaugai svarbių teritorijų nustatymo“, priskirtos kaip svarbios perinčių upinių ir mažųjų žuvėdrų apsaugai, Valymo ir Gilinimo darbų metu, vykdomų nuo gegužės 1 d. iki rugpjūčio 1 d., iškastas iš vandens telkinio dugno gruntas negali būti pilamas ant vandens telkinyje esančių salų.“;

2.9. pakeičiu 9 punktą ir jį išdėstau taip:

„9. Rengiant Aplinkosaugos sąlygų III ir IV skyriuose nurodytus dokumentus, numatančius Valymo ir Gilinimo darbus „Natura 2000“ teritorijose, vadovaujamasi Bendrųjų buveinių ar paukščių apsaugai svarbių teritorijų nuostatais, patvirtintais Lietuvos Respublikos Vyriausybės 2004 m. kovo 15 d. nutarimu Nr. 276 „Dėl Bendrųjų buveinių ar paukščių apsaugai svarbių teritorijų nuostatų patvirtinimo“, pritaikant šių nuostatų prieduose išdėstytus bendruosius reikalavimus pagal konkrečios vietovės sąlygas bei ypatumus.“;

2.10. pripažįstu netekusiu galios 12.1. papunktį;

2.11. pakeičiu III skyriaus pavadinimą ir jį išdėstau taip:

„III SKYRIUS

VALYMO DARBŲ PRIVALOMIEJI DOKUMENTAI“;

2.12. pakeičiu 16 punkto pirmąją pastraipą ir ją išdėstau taip:

„16. Darbų vykdytojas Aplinkos apsaugos departamentui prie Aplinkos ministerijos (toliau – AAD), planuojant Valymo darbus, ne vėliau kaip prieš 5 darbo dienas iki valymo darbų pradžios privalo pateikti Valymo darbų planą, kuriame pateikiama:“;

2.13. pakeičiu 18 punktą ir jį išdėstau taip:

„18. Darbų vykdytojas, pasibaigus ketvirčiui arba ne vėliau kaip per 14 darbo dienų baigus numatytus Valymo darbus, raštu pateikia AAD informaciją apie iškasto grunto kiekį, iškasto grunto tvarkymą ir/ar tikslingą panaudojimą ir išpildomąją batimetrinę nuotrauką.“;

2.14. pakeičiu IV skyriaus pavadinimą ir jį išdėstau taip:

„IV SKYRIUS

GILINIMO DARBŲ PRIVALOMIEJI DOKUMENTAI“;

2.15. pakeičiu 24 punktą ir jį išdėstau taip:

„24. Agentūra suderinimo rašto kopiją kartu su Gilinimo darbų projekto kopija pateikia AAD.“;

2.16. pakeičiu 25 punktą ir jį išdėstau taip:

„25. Darbų vykdytojas, pasibaigus ketvirčiui arba ne vėliau kaip per 14 darbo dienų baigus numatytus Gilinimo darbus, raštu pateikia AAD informaciją apie iškasto grunto kiekį, iškasto grunto tvarkymą ir/ar tikslingą panaudojimą ir išpildomąją batimetrinę nuotrauką.“;

2.17. pakeičiu V skyriaus pavadinimą ir jį išdėstau taip:

„V SKYRIUS

ATSAKOMYBĖ DARBŲ VYKDYMO METU“.

Energetikos ministras,

laikinai einantis aplinkos ministro pareigas	Žygimantas Vaičiūnas